钦定古今图书集成/理学汇编/经籍典/第137卷 > 《椒聊》
## 钦定古今图书集成/理学汇编/经籍典/第137卷 > 《椒聊》

子路曰：“士不能勤苦，不能轻死亡，不能活贫穷，而曰
我行义，吾不信也。昔者申包胥立于秦廷，七日七夜，
哭不绝声，是以存楚。不能勤苦，焉得行此？比干且死
而谏愈忠，伯夷、叔齐饿于首阳而志益彰，不轻死亡，
焉能行此？曾子褐衣缊绪，未尝完也，粝米之食，未尝
饱也，义不合则辞上卿，不活贫穷，焉能行此？夫士欲”
立身行道，无顾难易，然后能行之；欲行义徇名，无顾
利害，然后能行之。《诗》曰：“彼己之子，硕大且笃。”非良笃
修身行之君子，其孰能与之哉？